ส่วนที่ 1

ข้อมูลสรุป

(Executive Summary)

บริษัท ซินเท็ค คอนสตรัคชั่น จำกัด (มหาชน) ดำเนินธุรกิจรับเหมาก่อสร้างแบบครบวงจร
(Integrated Approach) โดยรับงานก่อสร้างทั้งจากหน่วยงานราชการ และภาคเอกชน
ให้บริการตั้งแต่การวางรากฐานจนกระทั่งอาคารเสร็จสมบูรณ์ในลักษณะที่เรียกว่า One-Stop
Shopping ซึ่งรวมถึงงานด้านโครงสร้าง (Structural ) งานติดตั้งระบบไฟฟ้า
ระบบเครื่องจักรกล (Electrical and Mechanical) และงานระบบอัตโนมัติในตัวอาคาร
(Building Automation) ผลงานที่ผ่านมากว่าสิบแปดปี ประกอบด้วย งานอาคารสูง
งานอาคารบ้านพักอาศัย งานโรงบำบัดน้ำเสีย งานวางท่อ
งานอาคารประกอบในโรงงานไฟฟ้าพลังงานความร้อน ศูนย์ซ่อมบำรุงรถไฟฟ้า
ศูนย์ซ่อมบำรุงในโครงการสนามบินสุวรรณภูมิ เป็นต้น
ผลงานที่ผ่านมาเป็นที่ยอมรับกว้างขวางทั้งภาครัฐ และเอกชน ถึงการดำเนินงานที่มีคุณภาพ
และเน้นความพึงพอใจของเจ้าของงานเป็นหลัก ซึ่งสอดคล้องกับระบบบริหารคุณภาพ
ISO9001:2000 ที่บริษัทได้การรับรอง มาตั้งแต่ปี ค.ศ.1997 สืบเนื่องมา

บริษัทได้จดทะเบียนจัดตั้งขึ้นเมื่อวันที่ 22 ธันวาคม 2531 ได้พัฒนาและเจริญเติบโตเป็นลำดับ
โดยได้จดทะเบียนเป็นบริษัทมหาชนในตลาดหลักทรัพย์แห่งประเทศไทย เมื่อวันที่ 8 กรกฎาคม 2536
บริษัทได้ผ่านช่วงภาวะวิกฤตของเศรษฐกิจ ในปี 2540
และเข้าสู่กระบวนการฟื้นฟูกิจการจนกระทั่งเป็นผลสำเร็จ และเมื่อวันที่ 28 เมษายน 2546
หลักทรัพย์ของบริษัท ได้รับการอนุมัติย้ายจากหมวดการฟื้นฟูกิจการ (REHABCO)
ไปยังกลุ่มอสังหาริมทรัพย์และก่อสร้าง มีผลตั้งแต่วันที่ 10 กันยายน 2547 เป็นต้นไป
เนื่องจากบริษัทมีฐานะการเงินและผลการดำเนินงานเป็นไปตามที่กำหนด
ทำให้บริษัทอยู่ในสถานะที่พร้อมที่จะแข่งขันในอุตสาหกรรมก่อสร้างอย่างสมบูรณ์
ทั้งนี้บริษัทได้ดำเนินการปรับปรุงโครงสร้างการบริหารจัดการภายในบริษัทอย่างต่อเนื่อง
โดยการพัฒนาประสิทธิภาพการบริหารการจัดการ
การนำเทคโนโลยี่สมัยใหม่มาประยุกต์ใช้กับการดำเนินธุรกิจ การเพิ่มศักยภาพบุคคลากร
ทั้งจากการฝึกอบรมอย่างต่อเนื่อง รวมไปถึงการเสริมสร้างความร่วมมือกับพันธมิตรทางการค้า
เพื่อช่วยเพิ่มศักยภาพในการแข่งขัน

โดยในรอบปีที่ผ่านมาธุรกิจรับเหมาก่อสร้างมีอัตราการขยายตัวลดลง กล่าวคือ
จากอัตราการขยายตัว ร้อยละ 9.9 ของปี 2547 ลดลงเป็นร้อยละ 6.9 ของปี 2548
โดยเฉพาะไตรมาสสุดท้ายของปี 2548 มีอัตราการขยายตัวเพียง ร้อยละ 3.0 จากอัตราร้อยละ
18.1 ในไตรมาสเดียวกันของปี 2547 ทั้งนี้มีผลมาจากปัจจัยต่างๆ
ทั้งจากภายในประเทศและจากต่างประเทศ อาทิเช่น การเพิ่มขึ้นของราคาน้ำมัน
แนวโน้มการเพิ่มขึ้นของอัตราดอกเบี้ยภายในประเทศ
ราคาวัสดุก่อสร้างที่เกี่ยวข้องได้ปรับราคาขึ้นอย่างต่อเนื่อง ส่วนปัจจัยที่ส่งผลความเชื่อมั่น ได้แก่
ภัยก่อการร้ายทั้งภายในและภายนอกประเทศโดยเฉพาะ 3 จังหวัดชายแดนภายใต้
ปัญหาจากไข้หวัดนก รวมทั้งภาวะความไม่แน่นอนทางการเมือง
ซึ่งเป็นปัจจัยที่มีผลกระทบต่อเศรษฐกิจไทย ทำให้มีอัตราการขยายตัวลดลง
ส่งผลต่ออัตราการขยายตัวภาคอุตสาหกรรมการก่อสร้างในที่สุด

สำหรับผลการดำเนินงานในช่วงที่ผ่านมานั้น บริษัทมีรายได้จากการขายและการให้บริการ จำนวน
2,812.36 ล้านบาท ลดลงเมื่อเปรียบเทียบกับงวดเดียวกันของปี 2547 จำนวน 674.24 ล้านบาท
หรือ เท่ากับร้อยละ 19.33
สาเหตุหนึ่งเนื่องมาจากในช่วงเวลาดังกล่าวมีปัจจัยต่างๆที่เกี่ยวข้องทำให้ต้นทุนต่างๆที่สำคัญมีแนวโน้มที่สูงขึ้น
ซึ่งเป็นช่วงที่บริษัทระมัดระวังในการเข้าร่วมประมูลงาน อย่างไรก็ตามในช่วง 2
ไตรมาสสุดท้ายของ ปี 2548 บริษัทได้ลงนามสัญญาการก่อสร้าง รวม 3 โครงการ มูลค่ารวม
1,040.35 ล้านบาท
โดยได้แจ้งรายละเอียดให้นักลงทุนและผู้ถือหุ้นทราบผ่านทางระบบงานของตลาดหลักทรัพย์แห่งประเทศ
รวมทั้งโครงการที่บริษัทได้ลงนามในหนังสือแสดงเจต์จำนงค์แล้ว
และอยู่ระหว่างรอลงนามสัญญาก่อสร้าง รวม 5 โครงการ

สำหรับผลการดำเนินงานโดยรวมแล้ว บริษัทยังมีผลขาดทุนสุทธิ จำนวน 48.98 ล้านบาท
เมื่อเปรียบเทียบกับผลการดำเนินงานประจำปี 2547
มีผลขาดทุนลดลง 85.64 ล้านบาท หรือเท่ากับร้อยละ 63.62 ตามลำดับ สำหรับในปี 2549 นั้น
สำนักงานคณะกรรมการพัฒนาการเศรษฐกิจและสังคมแห่งชาติได้ประมาณการภาคการก่อสร้างและอสังหาริมทรัพย์ว่า
มีแนวโน้มขยายตัวในอัตราที่ชะลอลง โดยยังคงมีปัจจัยความเสี่ยงที่อาจมีผลกระทบ
สำหรับปัจจัยที่อาจมีผลกระทบต่อการดำเนินงานของบริษัทปรากฏตามหัวข้อ “ปัจจัยความเสี่ยง”
อย่างไรก็ตามบริษัทได้มีการติดตามสถานการณ์ต่างๆ อย่างใกล้ชิด
รวมทั้งได้ติดตามภาวะราคาวัสดุก่อสร้างและปรับปรุงขั้นตอนการดำเนินงานให้สอดคล้องกับสถานการณ์
จึงมีความมั่นใจว่า แนวโน้มหรือความเปลี่ยนแปลงที่อาจมีผลกระทบนั้น
จะไม่ส่งผลกระทบต่อการดำเนินธุรกิจของบริษัทมากนัก และด้วยศักยภาพ ประสบการณ์
และการพัฒนาบุคคลากรของบริษัทอย่างต่อเนื่อง
บริษัทมีความมั่นใจในการดำเนินธุรกิจให้ประสบผลสำเร็จในลำดับต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)